
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind aprobarea Ordonanţei de urgenţă a Guvernului nr. 61/2005 pentru modificarea şi completarea Legii nr. 136/1995 privind asigurările şi reasigurările în România, cu care comisia noastră a fost sesizată în fond cu adresa Biroului Permanent nr.  PL.X.362 din          13 septembrie 2005.
	PREŞEDINTE,

Mihai Nicolae Tănăsescu

RAPORT

asupra proiectului de Lege privind aprobarea Ordonanţei de urgenţă 
a Guvernului nr. 61/2005 pentru modificarea şi completarea 
Legii nr. 136/1995 privind asigurările şi reasigurările în România
Cu adresa nr. PL.X.362 din 13 septembrie 2005, Biroul Permanent conform art.89 şi 108 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege privind aprobarea Ordonanţei de urgenţă a Guvernului nr. 61/2005 pentru modificarea şi completarea Legii nr. 136/1995 privind asigurările şi reasigurările în România.
La întocmirea raportului s-au avut în vedere avizele Consiliului Legislativ, şi Comisiei juridice, de disciplină şi imunităţi.

Prezentul proiect de Lege are ca obiect de reglementare  completarea Legii nr. 136/1995 avându-se în vedere următoarele considerente:

- introducerea unui capitol de definiţii specifice domeniului asigurărilor folosite în scopul aplicării şi interpretării uniforme a legislaţiei;

- corelarea prevederilor privind societăţile de asigurare care practică asigurarea de răspundere civilă pentru pagube produse prin accidente de autovehicule cu prevederile art. 11 pct. b) din Legea nr. 32/2000 privind societăţile de asigurare şi supravegherea asigurărilor, cu modificările şi completările ulterioare;

- eliminarea barierei prin care asigurarea obligatorie se practică numai de către asiguratorii autorizaţi de către Comisia pentru Supravegherea Asigurărilor respectând astfel, principiul dreptului de stabilire şi liberei circulaţii a serviciilor, pentru asiguratorii autorizaţi de autorităţile competente din statele membre;

- precizarea situaţiilor în care persoanele care intră pe teritoriul României cu autovehicule înmatriculate în străinătate se consideră asigurate;

- precizări referitoare la acordarea despăgubirilor către persoanele păgubite prin accidente de autovehicule;

- asigurarea permiselor necesare verificării celor două fonduri, Fondul de protecţie a victimelor străzii şi Fondul de compensare care se  va face de la data introducerii primei unice pentru asigurarea obligatorie de răspundere civilă pentru pagube produse terţilor prin accidente de autovehicule.

Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 51 şi 52 din Regulamentul Camerei Deputaţilor, din partea Comisiei pentru Supravegherea Asigurărilor domnul Nicolae Crişan – preşedinte şi domnul Tudor Baltă – consilier.

La lucrările comisiei au participat  20  deputaţi, din totalul de 25 membri ai comisiei.

Raportul comisiei a fost adoptat cu unanimitate de voturi.

Proiectul de Lege a fost adoptat de Senat în şedinţa din data de 8 septembrie 2005.

Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.

In urma dezbaterii proiectului de Lege privind aprobarea Ordonanţei de urgenţă a Guvernului nr. 61/2005 pentru modificarea şi completarea Legii nr. 136/1995 privind asigurările şi reasigurările în România, în şedinţa din data de 23 septembrie 2005 , comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


            Experţi parlamentari,

            Bărdiţă Mariana
            Popescu Luminiţa
PAGE  
2

